Document ID: 32000R2452

Κανονισμός (ΕΚ) αριθ. 2452/2000 της Επιτροπής
της 7ης Νοεμβρίου 2000
για τροποποίηση του κανονισμού (ΕΚ) αριθ. 2808/98 περί λεπτομερειών εφαρμογής του γεωργονομισματικού καθεστώτος του ευρώ στον γεωργικό τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 9,
Εκτιμώντας τα ακόλουθα:
(1) Στο άρθρο 5 του κανονισμού (ΕΚ) αριθ. 2799/98 προβλέπεται η δυνατότητα χορήγησης γεωργονομισματικών αντισταθμίσεων για μέτρα διαρθρωτικού ή περιβαλλοντικού χαρακτήρα στην περίπτωση που η συναλλαγματική ισοτιμία που εφαρμόζεται την ημέρα της γενεσιουργού αιτίας είναι κατώτερη εκείνης που εφαρμοζόταν προηγουμένως.
(2) Τα προαναφερόμενα μέτρα καθορίζονται στο άρθρο 10 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, περί λεπτομερειών εφαρμογής του γεωργονομισματικού καθεστώτος του ευρώ στο γεωργικό τομέα(2), όπως τροποποιήθηκε από τον κανονισμό (ΕΚ) αριθ. 1410/1999(3).
(3) Πάντως, ο κανονισμός (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(4) θέσπισε νέα μέτρα διαρθωτικού ή περιβαλλοντικού χαρακτήρα.
(4) Είναι συνεπώς ανάγκη να συμπληρωθούν οι σημερινές παραπομπές με εκείνες που απορρέουν από τον κανονισμό (ΕΚ) αριθ. 1257/1999.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη των οικείων επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 2808/98, το άρθρο 10 παράγραφος 3 συμπληρώνεται με το ακόλουθο κείμενο:"ή ακόμη εκείνα που καθορίζονται στα κεφάλαια ΙΙ, ΙV, V, VΙ και VΙΙΙ του κανονισμού (ΕΚ) αριθ. 1257/1999 του Συμβουλίου(5)."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2000.

Labels: 2
6